དེ་ཡང་ཁོང་གིས་ཉན་ཞིབ་སྐབས་གསུང་དོན།ཐེངས་གཅིག་ཉེན་རྟོག་པས་ང་རང་རྐུབ་སྟེགས་ཤིག་གི་ཐོག་ནས་ངའི་རྐང་ལག་བཞི་གར་ལྕགས་ཀྱི་གསེང་ནས་འཛེར་མ་ཤ་གསེང་ལ་ཟུག་འགྲོ་བ་བཞི་བརྒྱབས་རྗེས་རྐང་ལག་བཞི་རྒྱབ་ནས་དམ་པོར་བཅིངས་ནས་གནམ་བཏགས་བྱས་ཏེ།མནར་གཅོད་གཏོང་བ་དང་མཉམ་དུ་ངོ་གདོང་ལ་གློག་འོད་བརྒྱབ་སྟེ་གདོང་པ་བསྲེགས་པ་སོགས་ཀྱི་བཙོན་ལས་བྱས་ཤིང་།ཉེན་རྟོག་པ་༡༦གིས་དགོང་མོའི་ཆུ་ཚོད་༩པ་ཙམ་ནས་གནམ་བཏགས་བྱས་ཏེ།ཞོགས་པའི་ཆུ་ཚོད་༧པ་ཙམ་བར་བཞག་སོང་།དེ་ནི་ང་གནམ་བཏགས་བྱས་པའི་དུས་ཚོད་རིང་ཤོས་དེ་ཡིན།སྐབས་དེར་ང་ལ་རྒྱུན་ལྡན་མིན་པའི་ཚོར་བ་མ་འདྲ་བ་ཞིག་བྱུང་བ་ནི།ངའི་ཁོག་པའི་ཁ་རལ་ཏེ་ངའི་གློ་སྙིང་མཆིན་གསུམ་ཆ་ཚང་ས་ལ་འཐོར་སོང་བསམ་པའི་ཚོར་སྣང་བྱུང་སྟབས།ངས་གཟབ་གཟབ་བྱས་ནས་ས་ལ་བལྟས་སྐབས་ངའི་གློ་སྙིང་གང་ཡང་ས་ལ་འཐོར་མི་འདུགདེ་ལྟར་གནམ་བཏགས་བྱེད་སྟངས་མ་འདྲ་བ་ཐེངས་མ་༧ཙམ་བྱས་སོང་བ་དང་།གཅར་རྡུང་གཏོང་སྟངས་དེའི་རིགས་ཀྱི་ན་ཟུག་ནི་བསམ་ཡུལ་ལས་འདས་པ་ཞིག་རེད།སྐབས་དེར་དྲན་པ་བརྒྱལ་སོང་ན་ཚོར་བ་ཡང་ཉམས་འགྲོ་བར་ངེས་ཀྱང་།མི་སོ་སོའི་རྩ་ཁམས་ཀྱི་ཁྱད་པར་ཞིག་ཡིན་ནམ།ང་ལ་དྲན་པ་འཐོར་ནས་བརྒྱལ་འགྲོ་རྒྱུ་གཏན་ནས་མི་འདུགསྐབས་དེ་དག་ཏུ་ངའི་སྒལ་ཚིགས་དང་།རྐང་ལགམིག་བཅས་ལ་སྐྱོན་ཆེན་པོ་ཤོར་སོང་བ་མ་ཟད།རྩིབ་རུས་ཁ་ཤས་ཀྱང་བཅག་པ་དང་།རྐང་བའི་པུས་མོ་གཉིས་ཀའི་ཚིགས་ཕུད་སོང་བ་སོགས་གཟུགས་པོ་ལ་ཧ་ཅང་སྐྱོན་ཆེན་པོ་བྱས་སོང་བར་བརྟེན།ད་ལྟ་ཡང་གཟུགས་པོ་གྲང་མོ་ཆགས་སྐབས་དེ་སྔོན་བཅག་ཤུལ་གྱི་རྩིབ་རུས་རྣམས་ན་གིན་འདུག་པ་དང་།སྒལ་ཚིགས་ཀྱང་མཚམས་རེར་ན་གིན་འདུག